**Erkki Saaristo** (s. 27. maaliskuuta 1954 Helsinki) on suomalainen pääsarjauransa lopettanut koripalloilija, joka on uransa jälkeen toiminut myös koripallovalmentajana. Saaristo pelasi pääsarjatasolla Helsingin NMKY:n ja Uudenkaupungin Urheilijoiden riveissä. Saaristo on edelleen SM-sarjan historian kuudenneksi paras pistemies. Korihait jäädytti hänen pelinumeronsa huhtikuussa 2014.

Hänen poikansa Heikki Saaristo on myös pelannut koripalloa pääsarjatasolla.

Ura
---

### Seurajoukkueet

Saaristo on Leppävaaran Pyrinnön kasvatti, mutta hän debytoi pääsarjatasolla Helsingin NMKY:n joukkueessa kaudella 1971–1972. Tulokaskaudellaan hän teki keskimäärin 8,3 pistettä ottelua kohden ja kauden päätteeksi joukkue saavutti SM-hopeaa. Lisäksi hän saavutti Suomen cupin hopeaa vuosina 1978 ja 1979. Pisteiden valossa Saaristo pelasi parhaan kautensa kaudella 1980–1981, jolloin hän teki 25,3 pistettä ottelua kohden.

Hän pelasi HNMKY:n paidassa kauden 1981–1982 loppuun asti, jonka jälkeen hän siirtyi Uudenkaupungin Urheilijoihin. Saaristo saavutti SM-pronssia kausina 1984–1985 sekä 1986–1987 ja voitti cup-mestaruuden vuonna 1986. Uudenkaupungin Urheilijat menestyi Saariston aikana cup-kilpailussa, josta se voitti hopeaa vuonna 1987 sekä kultaa vuonna 1988. Hän voitti uransa ainoan Suomen-mestaruuden kaudella 1989–1990. Saaristo lopetti pääsarjauransa kauteen 1991–1992, jolloin seura juhli vielä SM-pronssia.

### Maajoukkue

Saaristo edusti Suomen nuorisomaajoukkueita viidessätoista ottelussa. Hän debytoi miesten maajoukkueessa vuonna 1972 ottelussa Viroa vastaan ja teki yksitoista pistettä. Saaristo oli mukana vuoden 1977 EM-kilpailuissa. Hän pelasi turnauksessa 6,5 pisteen ottelukohtaisella pistekeskiarvolla ja teki pisteiden valossa parhaassa pelissään kaksitoista pistettä Jugoslaviaa vastaan. Saaristo pelasi viimeisen ottelunsa maajoukkueessa vuonna 1986. Hän pelasi tällöin ottelussa Norjaa vastaan ja teki yksitoista pistettä. Kaiken kaikkiaan Saaristo pelasi miesten maajoukkueessa 133 ottelua ja teki niissä keskimäärin 6,9 pistettä.

### Valmennusura

Saaristo toimi ensimmäistä kertaa Korihaiden edustusjoukkueen päävalmentajana kaudella 2000–2001. Kaudella 2001–2002 joukkueen valmentajaksi palkattiin Jukka Mantere, joka sai kuitenkin potkut marraskuussa 2001. Saaristo palasi joukkueen valmentajaksi loppukauden ajaksi.

Katso myös
----------

* Luettelo 5 000 pistettä saavuttaneista Korisliiga-pelaajista
* Luettelo 500 ottelua pelanneista Korisliiga-pelaajista

Lähteet
-------

1. 1 2 3 4  Erkki Saaristo (Korisliiga) Korisliiga.  Arkistoitu 15.4.2014. Viitattu 14.4.2014.
2. ↑  Erkki Saaristo (SAS Uusikaupunki) FIBA Europe. Viitattu 14.4.2014. (englanniksi)
3. ↑  Foreman ohitti Kauhan kaikkien aikojen tilastossa  1.3.2008. Ilta-Sanomat. Viitattu 17.8.2009. [vanhentunut linkki]
4. ↑  Korihait jäädyttää Saariston paidan  15.4.2014. Turun Sanomat. Viitattu 20.5.2014.
5. 1 2  Erkki Saaristo (Maajoukkue) basket.fi.  Arkistoitu 14.4.2014. Viitattu 14.4.2014.
6. ↑  Erkki Saaristo (Finland) FIBA Europe. Viitattu 14.4.2014. (englanniksi)
7. ↑  Tilastotietoa Korihait. Viitattu 20.4.2014.

Aiheesta muualla
----------------

* Korisliigan pelaajaprofiili (Arkistoitu – Internet Archive)

Suomen joukkue – Koripallon EM-kilpailut 1977
4 Sarkalahti |
5 Kasko |
6 Sten |
7 Taponen |
8 Zitting |
9 Lignell |
10 Mäntynen |
11 Rauramo |
12 Koskinen |
13 Mahlamäki |
14 Laitinen |
15 Saaristo |
Valmentaja Petersen